**MINIMALIZÁCIA ODPADU**

*„****Minimalizácia******odpadu*** *predstavuje aktivity, ktoré zvyšujú účinnosť využitia zdrojov spoločnosti, a tým sa zároveň znižuje, alebo odstraňuje aj tvorba odpadov.“*

Pozostáva z dvoch stratégií: Predchádzanie vzniku odpadov a Obmedzovanie ich množstva a škodlivosti. **Najlepší odpad je ten, ktorý vôbec nevznikne, pretože každý výrobok viac či menej poškodzuje životné prostredie.** Pre každý výrobok musíme ťažiť suroviny z prírodných zdrojov. Okrem toho, že nenávratne vyčerpávame suroviny, ťažba so sebou často prináša enormné znečistenie prostredia. Výrobu, zvyčajne priemyselnú, sprevádza znečistenie prostredia a spotrebu energie. Počas celého životného cyklu výrobku musíme výrobok, resp. suroviny na jeho výrobu prevážať, s čím je spojené znečistenie prostredia z dopravy a spotreba ďalších neobnoviteľných zdrojov.  Nakoniec, po použití výrobku, sa z neho stáva odpad.
Z ekonomického a ekologického hľadiska je lepšie odpad nevytvoriť, ako zmierňovať škody z jeho zneškodňovania (skládkovania a spaľovania) či zhodnocovania (recyklácie). Minimalizovanie množstva a škodlivosti odpadov je založené na princípe prevencie - už vopred premýšľame, koľko odpadu našim rozhodnutím vytvoríme.

Tu je niekoľko ďalších tipov, ako môžeme odpady minimalizovať:

* Jeden z konkrétnych spôsobov minimalizácie odpadov je tzv. **bezobalový predaj**. Zákazníci si nosia vlastné tašky, nádoby, do ktorých sa im navážia, načapujú potraviny, prípadne si ich sami naberú, načapujú z automatov do donesených, trvácnych nádob.
* Pri nákupoch **uprednostňujme lokálne produkty** od miestnych poľnohospodárov, remeselníkov, drobných živnostníkov. Tie nepotrebujú nadmerné množstvo obalov potrebných na ich prevoz. Vyprodukujeme tak menej odpadov a znečistenia z dopravy.
* **Odmietajme letáky**, ktoré každodenne zapĺňajú naše schránky. Nalepme si na schránku nálepku „Nevhadzujte reklamy“. Obmedzíme tak zbytočnú spotrebu značného množstva papiera, čím šetríme naše lesy a energiu na jeho výrobu.
* **Vylúčme agresívne čistiace prostriedky** napr. s obsahom chlóru... Použime radšej ocot, sódu bikarbónu, alebo čistiace prostriedky, ktoré sú šetrnejšie k životnému prostrediu.
* **Odmietajme rozdávané plastové tašky, vrecúška** a používajme radšej vlastné trvácne tašky.
* Namiesto nákupu viacerých malých balení **uprednostňujme nákup väčšieho balenia výrobku a koncentrátov**. Ušetríme tým obaly, ktoré musia byť použité na ich balenie. Napr. koncentrátom riedeným 1:10 nemusíme kupovať ďalších 9 fliaš – jednorazových obalov.
* **Vyhýbajme sa materiálom, ktoré spôsobujú nadmerné problémy životnému prostrediu a zdraviu ľudí** – napr. polyvinylchlorid (PVC), sú z neho vyrobené niektoré obaly, podlahové krytiny, plastové okná a pod.
* **Posielajme dokumenty elektronicky, v prípade tlače tlačme obojstranne**.
* **Na pitie uprednostňujme vodu z vodovodu pred balenou vodou**, minerálne vody si zájdime nabrať ku prameňu.
* **Vyhýbajme sa používaniu jednorazového príboru a riadu a nápojom z automatov**, ktoré sú plnené do jednorazových pohárov.
* **Neobjednávajme si jedlo, pizzu na donášku** – predídeme vzniku znečistenia z dopravy, odpadu z obalov potrebných na prevoz a jednorazové servírovanie.
* Uprednostňujme **nápoje balené vo vratných obaloch.**
* **Používajme nabíjateľné batérie** - predídeme tak vzniku zbytočných nebezpečných odpadov.
* Uprednostňujme **nákup v second handoch, bazároch, antikvariátoch**.

Viac na: <http://www.priateliazeme.sk/spz/odpady>

Mgr. Eva Brčeková